**Сцэнар абраду “Адведзіны”**

*Вясковая хата. Гаспадыня завіхаецца ля стала. У дзверы стукаецца жанчына. Заходзіць у хату, абтрасае снег.*

* Добры дзень, Стася.
* Дзень добры, Ганна.
* Ой, колькі табе снегу нанесла.
* Нічога, снег не пясок – бруду не будзе. Распранайся, сядай вось.
* Можа якую навіну прынясла, што так рана да мяне зайшлася?
* Ды не, здаецца ўсё ціха, усе жывыя. З касцёла іду. Даўно цябе не бачыла. Рашыла зайсці на хвілінку. Ой, які пірог прыгожы!
* Учора спякла, старалася моцна. У адведзіны сёння ідзём. Ты ж чула, што Ядзюнявая сынова хлопчыка нарадзіла.
* Чаму ж не чула. У нашай жа вёсцы Алёнавая сястра жыве.
* Якраз жа на маладзіку дзіцятка радзілася. Надта ж добра.
* А чаму?
* Мне некалі бабуля Тарэса казала, што калі хто на маладзіку народзіцца, то заўсёды малады будзе.пастарэе, а з твару малады будзе.
* Казалі, што ў сераду Алёна хлопчыка радзіла.
* Ага, раніцай. Здольны да ўсяго чалавек вырасце, калі ў сераду на свет прыйшоў.
* А я ж нічога не ведала. Хлеб у хаце закончыўся. Пайшла да іх пазычыць лустачку на абед, а Ядзя не дае, смяецца толькі і кажа:” Не пазычу – і ўсё!”Тады яна мне і сказала, што бабуляй стала.
* Правільна, тры дні нельга нікому нічога даваць з хаты,пазычаць, нават прадаваць.
* Мы ж сёння з Марысяй да Алёны ў адведзіны ідзём.
* Трэба, трэба. Вы ж у іх на васэйлі сватамі былі?
* Мы, а хто ж. У адведзіны ўсе, хто на васэйлі гуляў,павінны ісці.

Тарэса нашая надта хацела пайсці з намі, але мама мая яе збэсціла.Кажа:” Ці ты, дзеўка, здурнела.Хто ж незамужні ў адведзіны ходзіць?”Учора цэлы вечар пірог пякла.

* А як жа! З пустымі рукамі не пойдзеш.
* Сцялі вось сурвэтку. Дапаможаш мне сабрацца.
* Прыгожая якая!
* Сама вышывала. Выбірала лепшую, бо печыва з сурвэткай разам аддаюць. А цацкі для дзіцяці, паркаль на полкі у сумку пакладу.Квасу во зрабіла. Пакаштуй, ці смачны.
* Смачны. Я твой квас люблю. У цябе ён заўсёды самы лепшы быў.
* Пайду кілбасаў пару колцаў прынясу, а ты пакуль паркаль на полкі злажы. Якія чатыры полкі выйдуць?
* Выйдуць, канечне.
* Фланэлёвых Ядзя казала сваіх шмат маюць. Здаецца, усё склалі.
* Грошы ўзяла, каб на дзіця пакласці?
* Узяла.
* Ну тады пайшлі разам, я цябе крыху правяду.
* Дзякую, што зайшлася.

*Хата, дзе нарадзілася дзіця.Маладзіца гушкае немаўлятка на руках, спявае калыханку.*

Люлі, люлі, люлі, усе каткі паснулі.

А ты, коцік, мой каток,

У цябе шэранькі хвасток.

Прыйдзі ў хатку начаваць,

Майго хлопчыка люляць

Люлі, люлі, люлі, спаць.

А я буду калыхаць…

* Заснуў, здаецца…

*( у хату заходзяць жанчыны)*

* Добры дзень вам…
* А ці ў гэтай хаце месячык-маладзічок нарадзіўся?
* У гэтай, у гэтай.
* Стася, Марыся, праходзьце ў пакой, распранайцеся. Андрэй, правядзі жанчын.
* Крыху абагрэліся.Пакажыце ж свайго сыночка. Ой, які ж ён маленькі! *( кладуць грошы на дзіцятка)*
* На цябе, Алёнка, падобны.Шчаслівым будзе.
* Хай расце ваш сынок здаровенькі.
* Бацькам на радасць і на пацеху, а людзям на карысць.
* Такі ўжо анёлачак!
* І праўда, кажуць. Што немаўлятка мае зносіны з анёламі да таго часу, пакуль у чго не зарастае радзімчык.
* Спакойны, дзякаваць Богу. Ужо крыху і падрос…
* А ў нас жа ў той самы дзень і Зорка ацялілася.
* Дык гэта ж надта добры знак для дзіцяці!
* Па ўсіх прыкметах павінны шчаслівым і здаровым быць.
* Ён жа у нас, як акушэрка сказала, у сарочцы нарадзіўся. Яна мала такіх дзетак прымала, рэдка калі такое бывае. Для дзіцяці гэта нібы абярэг.
* А валаскі якія доўгія, як у дзяўчынкі… Хоць коску заплятай. Багаты будзе…
* А яшчэ мярзлявы, бо зімой нарадзіўся.
* Затое, кажуць, працавіты і старанны.
* Ну, годзе ўжо хваліць, а то ўрачыцё нам сыночка.
* Не, у нас добрыя вочы. Алёнка ж яго вунь чырвоным паскам спавіла… Яго ўрокі не возьмуць…
* Заснуў, дзякуй Богу. Ну, то хадзем у пакой, пачастуемся, пакуль ён спіць. Алёна з мамай шмат прысмакаў для вас нарабілі ды, і вашых кілбасаў трэба пакаштаваць…